Rodaballo

O **rodaballo** (*Psetta maxima* ou *Scophthalmus maximus* (Linné, 1758) ) é un peixe mariño da familia dos pleuronectiformes que vive en augas pouco profundas e raramente por debaixo dos 150 m, repousando sobre fondos areosos ou de cunchas.

Ríos Panisse recolle de Corominas a orixe do nome a partir dunha forma celta *ROTOBALLIOS, *o do corpo redondo* (de ROTA 'roda' + BALLOS 'membro').

Ós rodaballos pequenos denomínaselles en Cedeira **rodos**, nome que, segundo Ríos Panisse, sería unha forma regresiva de *rodaballo*.

## Descrición 
É plano, romboide case circular e a súa pel, sen escamas, presenta numerosos tubérculos cónicos na parte superior do corpo. Como tódolos peluronectiformes, ten un lado pigmentado ou superior (neste caso, o esquerdo) e outro non pigmentado, cego, que repousa no fondo. A súa cor, gris pardo veado, cambia en función da cor do seu contorno (mimetismo). A aleta dorsal é continua e nace entre a boca e os ollos; a anal tamén é longa e continua. A liña lateral, pouco apreciable, cúrvase sobre a aleta pectoral. Alcanza tamaños medios de 50–70&nbsp;cm, con máximos de ata 100&nbsp;cm de lonxitude, e pesos de 13–15&nbsp;kg, con máximos de ata 27&nbsp;kg. É un depredador diúrno e de adulto aliméntase exclusivamente de peixes pequenos.

Ficheiro:Rodaballo lado cego.jpg|Lado cego (inferior)
Ficheiro:Rodaballo, Galiza.jpg
Ficheiro:Scophthalmus rhombus Rab 05.JPG|Rodaballo mimetizado na area
Ficheiro:Piggvar, Iduns kokbok.jpg

## Localización 
Esta especie localízase en Noruega, Islandia, por todo o Mediterráneo, chegando ata Marrocos, e o Mar Negro. Tamén foi introducido con certo éxito nas costas de Nova Zelandia. Dende a década de 1980 prodúcese rodaballo de piscifactoría en Galicia.

## Vida libre 
A súa etapa reprodutiva comeza aos 4 ou 5 anos. A posta acostuma ser na primavera, aproximándose os peixes maduros á costa para desovar en fondos de 10–40 m. Unha femia pode chegar a poñer até 500.000 ovos por kg de peso.

As larvas son peláxicas (viven na columna de auga) e presentan unha morfoloxía estándar, cos dous ollos a ámbolos lados do corpo. Nos primeiros trinta días sofre a metamorfose: migración do ollo dereito e da boca cara ao lado esquerdo (ou superior), compresión do corpo e reabsorción da vexiga natatoria, e adoptan un comportamento bentónico (adaptado á vida no fondo do mar).

## Aproveitamento pesqueiro 
En Galicia as capturas de rodaballo oscilaron nos últimos anos entre as 45 e as 70 toneladas anuais, cunhas cifras en 2012 de 69.988,78&nbsp;kg e un importe en lonxa de 1.034.023 euros, segundo datos de Pescadegalicia.com.

En 2013 o talle mínimo de pesca é de 30&nbsp;cm 

## Cría en piscifactoría 
O seu engorde faise en instalacións en terra firme, preto da costa, aínda que recentemente estase a levar a cabo o seu cultivo en gaiolas no mar. Os rodaballos alcanzan un tamaño comercial de 2&nbsp;kg nuns 32 meses, aínda que se comercializan con pesos comprendidos entre os 500 g e os 4&nbsp;kg.

Galicia produce unhas 5.700 toneladas anuais de rodaballo de piscifactoría, o que representa o 81,2% da produción europea e o 92% da produción española. Así mesmo, as instalacións de cría de xuvenís en Galicia (*hatcheries*) producen o 99,3% da produción estatal (datos referidos ó ano 2006)..

Nas seguintes imaxes pódense ver rodaballos de diferentes idades nas piscinas dunha piscifactoría.

Ficheiro:Cria de rodaballos 1.jpg
Ficheiro:Cria de rodaballos 2.jpg
Ficheiro:Piscifactoría de rodaballo, Lira, Carnota.jpg|Piscifactoría de rodaballo en Lira, Carnota

## Notas 
## Véxase tamén 
### Ligazóns externas 
* Ficha Fish Base 
* Ficha ITIS 
* Ficha en WORMS 
* Pescanova: Ciclo de cría do rodaballo 
* Consumer.es